पुनावळेच्या ऐतिहासिक श्री खंडोबा मंदिर सभामंडपाचे भूमिपूजन

पुनावळेतील भाजपा सचिव नवनाथ ढवळे यांनी मानले आभार

प्रादेशिक पर्यटन विकास योजनेतून ३० लाख रुपयांचा निधी

पिंपरी-चिंचवड । प्रतिनिधी

पुनावळे येथील सुमारे २०० वर्षांचा ऐतिहासिक वारसा लाभलेल्या श्री खंडोबा मंदिराच्या सभामंडपाच्या उभारणीस अखेर मुहूर्त मिळाला असून, प्रादेशिक पर्यटन विकास योजनेअंतर्गत मंजूर झालेल्या सुमारे ₹३० लाखांच्या निधीतून उभारण्यात येणाऱ्या या सभामंडपाचे भूमिपूजन चिंचवड विधानसभा मतदारसंघाचे आमदार शंकरभाऊ जगताप यांच्या शुभहस्ते मोठ्या उत्साहात संपन्न झाले. यावेळी युवानेते नवनाथ ढवळे यांनी मंदिराच्या विकासासाठी पाठपुरावा करून निधी उपलब्ध करून दिल्याबद्दल आमदार जगताप यांचे आभार मानले.

पुनावळे गावातील ऐतिहासिक आणि धार्मिक महत्त्व असलेले श्री खंडोबा मंदिर हे शिवकालीन इतिहासाची साक्ष देणारे प्राचीन मंदिर म्हणून ओळखले जाते. काळ्या पाषाणातील चिरेबंदी बांधकाम, आकर्षक वास्तुशिल्प तसेच मंदिरातील भगवान महादेवांचे शिवलिंग आणि श्री खंडेरायांची मूर्ती यामुळे या मंदिराला विशेष धार्मिक महत्त्व प्राप्त झाले आहे. सन २०२० मध्ये मंदिराचा जीर्णोद्धार करण्यात आला असून, पुनावळेसह पंचक्रोशीतील हजारो भाविक येथे नियमित दर्शनासाठी येत असतात.

मंदिरासमोर भाविकांसाठी प्रशस्त आणि सुसज्ज सभामंडप उभारण्याची संकल्पना युवानेते नवनाथ ढवळे यांनी श्री खंडोबा देवस्थान समितीसमोर मांडली होती. त्यानंतर देवस्थान समितीचे विश्वस्त बाळासाहेब बोर्डके, तानाजी शिंदे, दत्तात्रय ढवळे पाटील आणि रोहिदास बोरगे यांनी या प्रस्तावाचा पाठपुरावा करून आमदार शंकरभाऊ जगताप यांच्याकडे निधीची मागणी केली. आमदार जगताप यांनी या प्रस्तावाला सकारात्मक प्रतिसाद देत प्रादेशिक पर्यटन विकास योजनेतून सुमारे ₹३० लाखांचा निधी मंजूर करून दिला. त्यानुसार आज या महत्त्वपूर्ण विकासकामाचा शुभारंभ करण्यात आला.

हेही वाचा

राज्यात वादळी पावसाचा प्रभाव वाढला; ‘या’ जिल्ह्यांना ऑरेंज तर ‘या’ भागांना यलो अलर्ट!

या सभामंडपाच्या उभारणीमुळे मंदिर परिसर अधिक सुशोभित होणार असून, भाविकांना धार्मिक विधी, भजन-कीर्तन, सांस्कृतिक तसेच सामाजिक कार्यक्रमांसाठी प्रशस्त सुविधा उपलब्ध होणार आहेत. त्यामुळे मंदिराच्या धार्मिक वैभवात आणखी भर पडणार असल्याची भावना उपस्थितांनी व्यक्त केली.

भूमिपूजन सोहळ्यास प्रभाग क्रमांक २५ च्या नगरसेविका श्रुतीताई वाकडकर, नगरसेविका रेश्माताई भुजबळ, नगरसेवक कुणाल वाव्हळकर, युवा कार्यकर्ते चेतन भुजबळ, रामभाऊ वाकडकर, सुनीलशेठ ढवळे यांच्यासह ज्ञानदेव काटे, बाळासाहेब बोर्डके, तुषार बोर्डके, अमर ढवळे, तानाजी शिंदे, निवृत्ती भुजबळ, प्रणीत ढवळे, अनिल बांदल, जालिंदर काटे, सुरेश रानवडे, सुरेश दर्शने, हरिश्चंद्र भुजबळ, तुषार ढवळे, संभाजी शिंदे, प्रधान काटे, बाजीराव बहिरट, बाबा गवारी, सचिन बोर्डके आदी मान्यवर, ग्रामस्थ, महिला भगिनी आणि भाविक मोठ्या संख्येने उपस्थित होते.

“पुनावळे गावाचे आराध्य दैवत असलेल्या श्री खंडोबा मंदिराला सुमारे २०० वर्षांचा ऐतिहासिक वारसा लाभला आहे. या मंदिरात दर्शनासाठी पंचक्रोशीतील हजारो भाविक येत असतात. भाविकांना धार्मिक विधी, सांस्कृतिक आणि सामाजिक कार्यक्रमांसाठी प्रशस्त व सुसज्ज सुविधा उपलब्ध व्हाव्यात, या उद्देशाने सभामंडप उभारण्याची संकल्पना आम्ही मांडली होती. आमदार मा. शंकरभाऊ जगताप यांनी या प्रस्तावाचे महत्त्व ओळखून प्रादेशिक पर्यटन विकास योजनेतून सुमारे ३० लाख रुपयांचा निधी मंजूर करून दिला. त्यामुळे मंदिराच्या विकासाला नवी गती मिळणार असून, भाविकांची अनेक वर्षांची मागणी पूर्ण झाली आहे. यासाठी आम्ही आमदार शंकरभाऊ जगताप यांचे मनःपूर्वक आभार मानतो. भविष्यातही पुनावळेच्या ऐतिहासिक आणि धार्मिक वारशाचे जतन व संवर्धन करण्यासाठी आम्ही कटिबद्ध आहोत.”

– नवनाथ ढवळे, सचिव, भाजपा, पिंपरी-चिंचवड.